मंडी में पहाड़ी दरकी; टूरिस्टों को सावधानी बरतने की सलाह, अंतिम संस्कार को गए लोग नदी में फंसे
Himachal Pradesh Weather Update हिमाचल प्रदेश में मानसून फिर एक्टिव हो गया है। बीते 24 घंटे के दौरान प्रदेश के अधिकांश भागों में अच्छी बारिश हुई। नाहन में सबसे ज्यादा 70 मिलीमीटर बारिश रिकॉर्ड की गई। अगले पांच दिन तक भी बारिश से राहत के आसार नहीं है। मौसम
हिमाचल में मानसून फिर एक्टिव हो गया है। प्रदेश के ज्यादातर क्षेत्रों में दोपहर बाद से बारिश हो रही है। मंडी के केन्हवाल गांव को जोड़ने वाली सड़क पर दोपहर के वक्त पूरा पहाड़ गिर गया। ग़नीमत यह रही कि कोई वाहन इसकी चपेट में नहीं आया।
ऊना जिले के चढ़तगढ़ में अंतिम संस्कार के लिए गए करीब 100 लोग पानी के तेज बहाव के बीच फंस गए। भारी बारिश से अचानक जल स्तर बढ़ गया। इससे अंतिम संस्कार के लिए श्मशान घाट पर मौजूद परिजन व अन्य लोग पानी के तेज बहाव में फंस गए।
उधर, सिरमौर के राजगढ़ में भी भारी बारिश हो रही है। इससे कई दुकानों में पानी भर गया। मौसम विभाग ने 10 जुलाई तक भारी बारिश का येलो अलर्ट जारी किया है। इस दौरान कई क्षेत्रों में बादल फटने जैसी घटनाएं भी पेश आ सकती हैं।
पर्यटकों को एडवाइजरी
इसे देखते हुए सैलानियों और स्थानीय जनता को सावधानी बरतने तथा लैंडस्लाइड संभावित क्षेत्रों में नहीं जाने की सलाह दी गई है। मौसम विज्ञान केंद्र शिमला के निदेशक डॉ. सुरेंद्र पाल ने बताया कि भारी बारिश से सड़कें और रास्ते बंद हो सकते है। ऐसे में कोई भी प्रोग्राम मौसम को देखते हुए बनाए।
ऊना में 2 करोड़ का नुकसान: डिप्टी CM
बीते 24 घंटे में ऊना के हरोली में बाढ़ से खूब तबाही हुई। इसमें एक स्कॉर्पियो गाड़ी पानी के तेज बहाव में बह गई और 10 घरों को भी नुकसान हुआ है। फ्लैश फ्लड के कारण दुलैहड़ और भदसाली क्षेत्र में लोगों के घरों में पानी घुस गया। डिप्टी CM मुकेश अग्निहोत्री ने कहा कि ऊना में भारी बारिश से अब तक दो करोड़ रुपए का नुकसान आंका जा चुका है।
38 सड़कें बंद, 319 करोड़ की संपत्ति तबाह
प्रदेश में भारी बारिश की वजह से 38 सड़कें बंद पड़ी हैं। बरसात से अब तक 319 करोड़ रुपए की निजी व सरकारी संपत्ति भी तबाह हो गई है। इससे 9 घर पुरी तरह, 48 घर आंशिक, सात दुकानें क्षतिग्रस्त हुई है। 353 पालतू मवेशियों की मौत और 28 गौशालाएं भी बरसात में नष्ट हुई हैं।